《百字令（戴平轩新居，子侄新婚）》
宋代·东冈

排云拓月，向天上移下，神仙花屋。画栋飞檐千万落，黼黼城南乔木。出谷莺迁，趋庭燕尔，袍绾登科绿。嫦娥分付，广寒今夜花烛。

遥想高越于门，烂盈百辆，夹道争车毂。春满剡溪溪上路，一任瑶华飞六。舆奉潘慈，楼高华萼，坐享齐眉福。庭槐列戟，公侯衮衮相属。

作者简介：东湖散人，姓名未详，杭州（今属浙江）人。月泉吟社第四十三名。事见《月泉吟社诗》。